浮碇岡
作者：傅烈
朝代：宋

paragraphs: 洪水未必能流山，別島安得居人間。
扶桑夜半光吐焰，銅龍白晝飛塵寰。
初聞其事驚且異，傳言豈或流千蠻。
試將圖牒爲考訂，山中記載皆班班。
扶藜喜作山中行，勝處不復愁天慳。
樓臺自是人隔絕，峰岫直與天回環。
憑虛搜冥一眺望，日觀朱明兩山向。
乃知雲浮山更浮，二山總在三山上。
從來凡眼不見識，怪怪奇奇千萬狀。
我疑靈竇皆國寶，不待山人留心匠。
丹崖佛迹直末耳，天鞏名山世基仗。
干戈昔爲聞馬嵬，有壇百尺那能開。
坐中一笑失道士，國勢隨滅如烟埃。
清廟祀典歲歲舉，慶基福地源源來。
願將此山比南山，歌詩直紀山之隈。